MEDNARODNI SPORAZUM

med Evropsko unijo na eni strani in Bosno in Hercegovino na drugi strani o sodelovanju Bosne in Hercegovine v okvirnem programu Unije za raziskave in inovacije Obzorje Evropa





Evropska komisija (v nadaljnjem besedilu: Komisija) v imenu Evropske unije

na eni strani

in

Bosna in Hercegovina (v nadaljnjem besedilu: Bosna in Hercegovina)

na drugi strani,

v nadaljnjem besedilu: pogodbenici, STA SE –

KER Okvirni sporazum med Evropsko skupnostjo in Bosno in Hercegovino o splošnih načelih za sodelovanje Bosne in Hercegovine v programih Skupnosti (1) določa, da se posebni pogoji glede sodelovanja Bosne in Hercegovine v vsakem programu posebej, zlasti plačljivi finančni prispevek, določijo s sporazumom v obliki Memoranduma o soglasju (2) med Komisijo in Bosno in Hercegovino;

KER je bil okvirni program Evropske unije za raziskave in inovacije Obzorje Evropa vzpostavljen z Uredbo (EU) 2021/695 Evropskega parlamenta in Sveta (3) (v nadaljnjem besedilu: program Obzorje Evropa);

OB UPOŠTEVANJU prizadevanj Evropske unije, da bi prevzela vodilno vlogo in se povezala z mednarodnimi partnerji, da bi skupaj obravnavali globalne izzive v skladu z akcijskim načrtom za ljudi, planet in blaginjo iz agende Združenih narodov z naslovom „Spreminjamo naš svet: agenda za trajnostni razvoj do leta 2030“ ter ob priznavanju, da so raziskave in inovacije ključni dejavniki ter nujna orodja za trajnostno rast na podlagi inovacij, gospodarsko konkurenčnost in privlačnost;

OB PREPOZNAVANJU splošnih načel iz Uredbe (EU) 2021/695;

OB PRIZNAVANJU ciljev prenovljenega evropskega raziskovalnega prostora za oblikovanje skupnega znanstvenega in tehnološkega prostora, ustvarjanje enotnega trga za raziskave in inovacije, podpiranje in lajšanje sodelovanja med univerzami ter izmenjavo dobrih praks in privlačnih raziskovalnih poklicnih poti, lajšanje čezmejne in medsektorske mobilnosti raziskovalcev, spodbujanje prostega pretoka znanstvenega znanja in inovacij, spodbujanje spoštovanja akademske svobode in svobode znanstvenega raziskovanja, podpiranje znanstveno-izobraževalnih in komunikacijskih dejavnosti ter spodbujanje konkurenčnosti in privlačnosti sodelujočih gospodarstev ter tega, da so pridružene države ključne partnerice v tem prizadevanju;

S POUDARKOM NA vlogi evropskih partnerstev, ki obravnavajo nekatere najbolj pereče evropske izzive s pomočjo usklajenih raziskovalnih in inovacijskih pobud, ki pomembno prispevajo k prednostnim nalogam Evropske unije na področju raziskav in inovacij, za katere je potrebna kritična masa in dolgoročna vizija, ter pomenu sodelovanja pridruženih držav v navedenih partnerstvih;

OB UPOŠTEVANJU, da so se raziskave in inovacije v regiji Zahodnega Balkana izkazale za ključne za sodelovanje in financiranje skupnih raziskovalnih in inovacijskih projektov, ki omogočajo vzajemni dostop do odličnosti, znanja, inovacij, mrež in raziskovalnih virov. Zagotovile so dragocene priložnosti za človeški razvoj in povečale možnosti za uspeh pri iskanju skupnih rešitev za regionalne in svetovne izzive;

OB PRIZADEVANJU za vzpostavitev obojestransko koristnih pogojev, ki bi omogočali ustvarjanje delovnih mest, krepitev in podporo inovacijskih ekosistemov pogodbenic z zagotavljanjem pomoči podjetjem pri inovacijah in širitvi na trgih pogodbenic ter lajšanje sprejemanja in uvajanja inovacij ter dostopa do njih, vključno z dejavnostmi za krepitev zmogljivosti;

OB PRIZNAVANJU, da bi moralo vzajemno sodelovanje pogodbenic v raziskovalnih in inovacijskih programih druge pogodbenice zagotavljati vzajemne koristi, ob upoštevanju, da si pogodbenici pridržujeta pravico do omejitve ali pogojevanja sodelovanja v svojih raziskovalnih in inovacijskih programih, zlasti za ukrepe, povezane z njunimi strateškimi sredstvi, interesi, avtonomijo ali varnostjo;

OB UPOŠTEVANJU skupnih ciljev, vrednot in tesne povezanosti pogodbenic na področju raziskav in inovacij, ki so bili vzpostavljeni v preteklosti v sporazumih o pridružitvi h kasnejšim okvirnim programom, in ob prepoznavanju skupne želje pogodbenic po nadaljnjem razvoju, krepitvi ter spodbujanju in razširjanju njunih odnosov in sodelovanja –

DOGOVORILI O NASLEDNJEM:

Člen 1 Področje uporabe pridružitve 1. Bosna in Hercegovina bo sodelovala kot pridružena država in prispevala k vsem delom okvirnega programa za raziskave in inovacije Obzorje Evropa (v nadaljnjem besedilu: program Obzorje Evropa) iz člena 4 Uredbe (EU) 2021/695, ki se izvaja s posebnim programom, vzpostavljenim s Sklepom (EU) 2021/764 (4), v najnovejših različicah, ter s finančnim prispevkom Evropskemu inštitutu za inovacije in tehnologijo. 2. Uredba (EU) 2021/819 Evropskega parlamenta in Sveta (5) ter Sklep (EU) 2021/820 (6) se, vsak v svoji najnovejši različici, uporabljata za sodelovanje pravnih subjektov s sedežem v Bosni in Hercegovini (7) v skupnostih znanja in inovacij.

Člen 2 Pogoji za sodelovanje v programu Obzorje Evropa 1. Bosna in Hercegovina sodeluje v programu Obzorje Evropa v skladu s pogoji iz Okvirnega sporazuma med Evropsko skupnostjo in Bosno in Hercegovino o splošnih načelih za sodelovanje Bosne in Hercegovine v programih Skupnosti ter pod pogoji iz tega sporazuma, pravnih aktov iz člena 1 tega sporazuma in drugih pravil, povezanih z izvajanjem programa Obzorje Evropa, v najnovejših različicah. 2. Razen če ni v pogojih iz odstavka 1 tega člena, vključno z izvajanjem člena 22(5) Uredbe (EU) 2021/695, določeno drugače, lahko pravni subjekti s sedežem v Bosni in Hercegovini sodelujejo v posrednih ukrepih programa Obzorje Evropa pod pogoji, ki so enakovredni tistim, ki veljajo za pravne subjekte s sedežem v Evropski uniji, vključno s spoštovanjem omejevalnih ukrepov Evropske unije (8). 3. Preden Komisija odloči, ali so pravni subjekti s sedežem v Bosni in Hercegovini upravičeni do sodelovanja v ukrepu, povezanem s strateškimi sredstvi, interesi, avtonomijo ali varnostjo Evropske unije v skladu s členom 22(5) Uredbe (EU) 2021/695, lahko zaprosi za naslednje posebne informacije ali zagotovila: a) informacije o tem, ali je bil oziroma bo pravnim subjektom s sedežem v Evropski uniji omogočen vzajemni dostop do obstoječih in načrtovanih programov ali projektov Bosne in Hercegovine, enakovrednih zadevnemu ukrepu programa Obzorje Evropa; b) informacije o tem, ali je v Bosni in Hercegovini vzpostavljen nacionalni mehanizem pregleda naložb, in zagotovila, da bodo organi Bosne in Hercegovine poročali Komisiji ter se z njo posvetovali o vseh morebitnih primerih, v katerih so se ob uporabi navedenega mehanizma seznanili z načrtovano tujo naložbo/prevzemom pravnega subjekta Bosne in Hercegovine, ki je prejel sredstva v okviru programa Obzorje Evropa za ukrepe, povezane s strateškimi sredstvi, interesi, avtonomijo ali varnostjo Evropske unije, s strani subjekta, ki ima sedež ali ki je pod nadzorom zunaj Bosne in Hercegovine, če Komisija Bosni in Hercegovini posreduje seznam zadevnih pravnih subjektov s sedežem v Bosni in Hercegovini po podpisu sporazumov o nepovratnih sredstvih z navedenimi subjekti, ter c) zagotovila, da za rezultate, tehnologije, storitve in proizvode, ki so jih subjekti s sedežem v Bosni in Hercegovini razvili v okviru zadevnih ukrepov, ne bodo veljale omejitve pri izvozu v države članice EU v času trajanja ukrepa ter štiri leta po koncu ukrepa. Bosna in Hercegovina bo vsako leto v času trajanja ukrepa in štiri leta po koncu ukrepa posredovala posodobljeni seznam subjektov, za katere veljajo nacionalne omejitve pri izvozu. 4. Pravni subjekti s sedežem v Bosni in Hercegovini lahko sodelujejo v dejavnostih Skupnega raziskovalnega središča (JRC) pod pogoji, ki so enakovredni tistim, ki veljajo za pravne subjekte s sedežem v Evropski uniji, razen če so za zagotovitev skladnosti s področjem uporabe sodelovanja, ki izvira iz izvajanja odstavkov 2 in 3 tega člena, potrebne omejitve. 5. Kadar Evropska unija izvaja program Obzorje Evropa z uporabo členov 185 in 187 Pogodbe o delovanju Evropske unije, lahko Bosna in Hercegovina ter pravni subjekti s sedežem v Bosni in Hercegovini sodelujejo v pravnih strukturah, vzpostavljenih v skladu s temi določbami, ob upoštevanju pravnih aktov Evropske unije, ki so bili ali bodo sprejeti za vzpostavitev tovrstnih pravnih struktur. 6. Predstavniki Bosne in Hercegovine imajo pravico sodelovati kot opazovalci v odborih iz člena 14 Sklepa (EU) 2021/764 brez glasovalne pravice in v točkah, ki zadevajo Bosno in Hercegovino. Ti odbori se v času glasovanja sestajajo brez navzočnosti predstavnikov Bosne in Hercegovine. Bosna in Hercegovina se obvesti o rezultatu. Sodelovanje iz tega odstavka ima enako obliko, vključno s postopki za sprejem informacij in dokumentacije, kot sodelovanje, ki velja za predstavnike držav članic Evropske unije. 7. Pravice do zastopanja in sodelovanja Bosne in Hercegovine v Odboru za evropski raziskovalni prostor in njegovih podskupinah so enake kot pravice pridruženih držav. 8. Predstavniki Bosne in Hercegovine imajo pravico sodelovati kot opazovalci v svetu guvernerjev JRC brez glasovalne pravice. Pod tem pogojem za tako sodelovanje veljajo ista pravila in postopki kot tisti, ki se uporabljajo za predstavnike držav članic Evropske unije, vključno s pravico do besede ter postopki za sprejem informacij in dokumentacije v zvezi s točko, ki zadeva Bosno in Hercegovino. 9. Bosna in Hercegovina lahko sodeluje v Konzorciju evropske raziskovalne infrastrukture (ERIC) v skladu z Uredbo Sveta (ES) št. 723/2009 (9), v najnovejši različici, ter pravnim aktom o ustanovitvi ERIC. 10. Evropska unija predstavnikom in strokovnjakom iz Bosne in Hercegovine povrne stroške potovanja in dnevnice za udeležbo v vlogi opazovalcev pri delu odbora iz člena 14 Sklepa (EU) 2021/764, ali na drugih sestankih, ki so povezani z izvajanjem programa Obzorje Evropa, in sicer na enaki podlagi ter v skladu s postopki, ki veljajo za predstavnike držav članic Evropske unije. 11. Pogodbenici si v okviru veljavnih določb po najboljših močeh prizadevata, da bi olajšali prosto gibanje in bivanje znanstvenikov, udeleženih v dejavnostih, ki so zajete v tem sporazumu, ter čezmejni pretok blaga in storitev, namenjenih za uporabo pri takih dejavnostih. 12. Bosna in Hercegovina sprejme vse potrebne ukrepe za zagotavljanje, da so blago in storitve, kupljeni v Bosni in Hercegovini ali uvoženi vanjo, ki se delno ali v celoti financirajo v skladu s sporazumi o nepovratnih sredstvih in/ali pogodbami, sklenjenimi za uresničevanje dejavnosti v skladu s tem sporazumom, oproščeni carinskih dajatev, uvoznih dajatev in drugih davčnih dajatev, vključno z DDV, ki veljajo v Bosni in Hercegovini.

Člen 3 Finančni prispevek 1. Za sodelovanje Bosne in Hercegovine ali pravnih subjektov s sedežem v Bosni in Hercegovini v programu Obzorje Evropa mora Bosna in Hercegovina finančno prispevati k programu ter povezanim stroškom upravljanja, izvajanja in delovanja v skladu s splošnim proračunom Evropske unije (v nadaljnjem besedilu: proračun Unije). 2. Finančni prispevek je v obliki zneska: a) operativnega prispevka in b) pristojbine za udeležbo. 3. Finančni prispevek je v obliki letnega plačila v dveh obrokih in se plača najpozneje maja in julija. 4. Operativni prispevek krije operativne stroške in stroške podpore programa ter se, kar zadeva odobritve za prevzem obveznosti in odobritve plačil, doda zneskom, vnesenim v dokončno sprejeti proračun Unije za program Obzorje Evropa, vključno z vsemi odobritvami, ki ustrezajo sproščenim obveznostim, ki so znova na razpolago v skladu s členom 15(3) Uredbe (EU, Euratom) 2018/1046 Evropskega parlamenta in Sveta (10) v najnovejši različici (v nadaljnjem besedilu: finančna uredba), povečanimi za zunanje namenske prejemke, ki ne izhajajo iz finančnih prispevkov drugih donatorjev k programu Obzorje Evropa (11). Za zunanje namenske prejemke, dodeljene programu Obzorje Evropa v skladu s členom 3(1) Uredbe Sveta (EU) 2020/2094 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19 (12), navedeno povečanje ustreza letnim odobritvam iz dokumentov, ki so priloženi predlogu proračuna v zvezi s programom Obzorje Evropa. 5. Začetni operativni prispevek temelji na razdelitvenem ključu za prispevke, opredeljenem kot razmerje med bruto domačim proizvodom (BDP) Bosne in Hercegovine po tržnih cenah in BDP Evropske unije po tržnih cenah. Uporabljene BDP po tržnih cenah določi posebna služba Komisije na podlagi najnovejših statističnih podatkov, ki so na voljo za izračune proračuna v letu pred letom, ko zapade letno plačilo. Z odstopanjem začetni operativni prispevek za leto 2021 temelji na BDP leta 2019 po tržnih cenah. Prilagoditve razdelitvenega ključa za prispevke so določene v Prilogi I. 6. Začetni operativni prispevek se izračuna z uporabo prilagojenega razdelitvenega ključa za prispevke za začetne odobritve za prevzem obveznosti, navedene v dokončno sprejetem proračunu Evropske unije za financiranje programa Obzorje Evropa za zadevno leto, povečane v skladu z odstavkom 4 tega člena. 7. Pristojbina za udeležbo znaša 4 % letnega začetnega operativnega prispevka, izračunanega v skladu z odstavkoma 5 in 6 tega člena, in se uvede v skladu s Prilogo I. Zanjo pa ne veljajo poznejše prilagoditve ali popravki. 8. Začetni operativni prispevek za leto N se pozneje lahko prilagodi navzgor ali navzdol v enem ali več zaporednih letih na podlagi proračunskih obveznosti, prevzetih za odobritve za prevzem obveznosti v navedenem letu N, povečanih v skladu z odstavkom 4 tega člena, njihovega izvajanja prek pravnih obveznosti in njihovih sprostitev obveznosti. Priloga I vsebuje podrobne določbe za izvajanje tega člena. 9. Evropska unija posreduje Bosni in Hercegovini informacije v zvezi z njeno finančno udeležbo, ki so del informacij, povezanih s proračunom, računovodstvom, izvajanjem in ocenjevanjem, ki se posredujejo evropskim proračunskim organom in organom, odgovornim za razrešnico, v zvezi s programom Obzorje Evropa. Te informacije se zagotovijo ob ustreznem upoštevanju pravil Evropske unije in Bosne in Hercegovine o zaupnosti in varstvu podatkov ter ne posegajo v informacije, do katerih je Bosna in Hercegovina upravičena v skladu s Prilogo III. 10. Vsi prispevki Bosne in Hercegovine ali plačila s strani Evropske unije in izračun dolgovanih zneskov ali zneskov, ki jih je treba prejeti, se izvršijo v eurih.

Člen 4 Samodejni popravljalni mehanizem 1. Uporabi se samodejni popravljalni mehanizem za začetni operativni prispevek Bosne in Hercegovine za leto N, kot je prilagojen v skladu s členom 3(8) in ki bo izračunan v letu N + 2. Temelji na delovanju Bosne in Hercegovine in pravnih subjektov s sedežem v Bosni in Hercegovini v delih programa Obzorje Evropa, ki se izvajajo prek konkurenčnih nepovratnih sredstev, financiranih iz odobritev za prevzem obveznosti iz leta N, povečanih v skladu s členom 3(4). Znesek samodejnega popravka se izračuna na podlagi razlike med: a) osnovnimi zneski dejansko sklenjenih pravnih obveznosti z Bosno in Hercegovino ali pravnimi subjekti s sedežem v Bosni in Hercegovini za konkurenčna nepovratna sredstva, financiranimi iz odobritev za prevzem obveznosti za leto N, povečanih v skladu s členom 3(4), in b) ustreznim operativnim prispevkom iz leta N, ki ga plača Bosna in Hercegovina, kot je prilagojen v skladu s členom 3(8), brez upoštevanja neintervencijskih stroškov, financiranim iz odobritev za prevzem obveznosti iz leta N, povečanih v skladu s členom 3(4). 2. Kadar znesek iz odstavka 1, ne glede na to, ali je pozitiven ali negativen, presega 8 % ustreznega začetnega operativnega prispevka, kot se prilagodi v skladu s členom 3(8), se popravi začetni operativni prispevek Bosne in Hercegovine za leto N. Znesek, ki ga mora Bosna in Hercegovina plačati ali prejeti iz naslova dodatnega prispevka ali znižanja prispevka Bosne in Hercegovine v skladu s samodejnim popravljalnim mehanizmom, je znesek, ki presega navedeni prag 8 %. Znesek, ki je nižji od navedenega praga 8 %, se ne upošteva pri izračunu dodatnega prispevka, ki se plača ali prejme. 3. V Prilogi I so določena podrobna pravila o samodejnem popravljalnem mehanizmu.

Člen 5 Vzajemnost 1. Pravni subjekti s sedežem v Evropski uniji lahko sodelujejo v programih ali projektih Bosne in Hercegovine, ki so enakovredni programu Obzorje Evropa, v skladu z zakonodajo Bosne in Hercegovine. 2. V Prilogi II je seznam enakovrednih programov ali projektov Bosne in Hercegovine, ki so odprti za sodelovanje pravnih subjektov s sedežem v Evropski uniji. 3. Za financiranje pravnih subjektov s sedežem v Uniji s strani Bosne in Hercegovine velja zakonodaja Bosne in Hercegovine, ki ureja izvajanje raziskovalnih in inovacijskih programov ali projektov. Kadar financiranje ni zagotovljeno, lahko pravni subjekti s sedežem v Uniji sodelujejo z lastnimi sredstvi.

Člen 6 Odprta znanost Pogodbenici v svojih programih ali projektih vzajemno podpirata in spodbujata prakse odprte znanosti v skladu s pravili programa Obzorje Evropa ter zakonodajo Bosne in Hercegovine.

Člen 7 Spremljanje, vrednotenje in poročanje 1. Brez poseganja v odgovornosti Komisije, Evropskega urada za boj proti goljufijam (OLAF) in Računskega sodišča Evropske unije v zvezi s spremljanjem in ocenjevanjem programa Obzorje Evropa se sodelovanje Bosne in Hercegovine v navedenem programu neprekinjeno spremlja na podlagi partnerstva, ki vključuje Komisijo in Bosno in Hercegovino. 2. V Prilogi III so določena pravila v zvezi z dobrim finančnim poslovodenjem, vključno s finančnim nadzorom, izterjavo in ostalimi ukrepi proti goljufijam v zvezi s financiranjem Evropske unije v skladu s tem sporazumom.

Člen 8 Skupni odbor za raziskave in inovacije EU-Bosna in Hercegovina 1. Ustanovi se skupni odbor za raziskave in inovacije EU-Bosna in Hercegovina (v nadaljnjem besedilu: skupni odbor EU-Bosna in Hercegovina). Naloge skupnega odbora EU-Bosna in Hercegovina vključujejo: a) ocenjevanje, vrednotenje in pregled izvajanja tega sporazuma, zlasti: (i) sodelovanje in delovanje pravnih subjektov s sedežem v Bosni in Hercegovini v programu Obzorje Evropa; (ii) stopnjo (vzajemne) odprtosti za sodelovanje pravnih subjektov s sedežem v vsaki od pogodbenic v programih ali projektih druge pogodbenice; (iii) izvajanje mehanizma finančnega prispevka in samodejnega popravljalnega mehanizma v skladu s členoma 3 in 4; (iv) izmenjavo informacij in preučitev vseh morebitnih vprašanj glede uporabe rezultatov, vključno s pravicami intelektualne lastnine; b) na zahtevo katere koli pogodbenice razpravo o omejitvah, ki sta jih pogodbenici uporabili ali jih načrtujeta v zvezi z dostopom do njunih zadevnih raziskovalnih in inovacijskih programov, zlasti za ukrepe, povezane z njunimi strateškimi sredstvi, interesi, avtonomijo ali varnostjo; c) preučitev načinov za izboljšanje in razvoj sodelovanja; ter d) skupno razpravo o prihodnjih usmeritvah in prednostnih nalogah politik, povezanih z raziskavami in inovacijami, ter načrtovanje raziskav v skupnem interesu; e) izmenjavo informacij, ki med drugim zadevajo novo zakonodajo, sklepe ali nacionalne raziskovalne in inovacijske programe, ki so pomembni za izvajanje tega sporazuma. 2. Skupni odbor EU-Bosna in Hercegovina, ki ga sestavljajo predstavniki Evropske unije in Bosne in Hercegovine, sprejme svoj poslovnik. 3. Skupni odbor EU-Bosna in Hercegovina se lahko odloči za ustanovitev katerega koli delovnega telesa/svetovalnega odbora strokovnjakov na ad hoc podlagi, ki lahko pomaga pri izvajanju tega sporazuma. 4. Skupni odbor EU-Bosna in Hercegovina se sestane vsaj enkrat letno in na zahtevo katere koli pogodbenice, ko to zahtevajo posebne okoliščine. Sestanke izmenično organizirata in gostita Evropska unija in Bosna in Hercegovina. 5. Delo skupnega odbora EU-Bosna in Hercegovina poteka neprekinjeno z izmenjavo ustreznih informacij s katerim koli komunikacijskim sredstvom, zlasti v zvezi s sodelovanjem ali delovanjem pravnih subjektov s sedežem v Bosni in Hercegovini. Skupni odbor EU-Bosna in Hercegovina lahko svoje naloge zlasti izvaja pisno, kadar je to potrebno.

Člen 9 Končne določbe 1. Ta sporazum začne veljati na datum, ko pogodbenici druga drugo uradno obvestita o dokončanju svojih notranjih postopkov, potrebnih za njegovo sklenitev. 2. Ta sporazum se uporablja od 1. januarja 2021. Sporazum ostane v veljavi toliko časa, kot je potrebno za dokončanje vseh projektov, ukrepov, dejavnosti ali delov v okviru sporazuma, ki se financirajo iz programa Obzorje Evropa, vseh ukrepov, ki so potrebni za zaščito finančnih interesov Evropske unije, in izpolnitev vseh finančnih obveznosti, ki izhajajo iz izvajanja tega sporazuma med pogodbenicama. 3. Evropska unija in Bosna in Hercegovina lahko ta sporazum uporabljata začasno v skladu s svojimi zadevnimi notranjimi postopki in zakonodajo. Začasna uporaba se začne na datum, ko pogodbenici druga drugo uradno obvestita o dokončanju svojih notranjih postopkov, potrebnih v ta namen. 4. Če Bosna in Hercegovina Komisijo, ki deluje v imenu Evropske unije, uradno obvesti, da ne bo dokončala svojih notranjih postopkov, potrebnih za začetek veljavnosti tega sporazuma, se ta sporazum preneha začasno uporabljati na datum, ko Komisija prejme navedeno uradno obvestilo, kar za namene tega sporazuma pomeni datum prenehanja. 5. Evropska unija lahko začasno prekine uporabo tega sporazuma v primeru neplačila delnega ali celotnega finančnega prispevka, ki ga Bosna in Hercegovina dolguje v skladu s tem sporazumom. Komisija v primeru neplačila, ki bi znatno ogrozilo izvajanje in upravljanje programa Obzorje Evropa, pošlje uradni opomin. Če se plačilo ne izvede v 20 delovnih dneh po uradnem opominu, Komisija uradno obvesti Bosno in Hercegovino o začasni prekinitvi uporabe tega sporazuma, ki začne veljati v 15 dneh po datumu, ko Bosna in Hercegovina prejme navedeno uradno obvestilo. Če se uporaba tega sporazuma začasno prekine, pravni subjekti s sedežem v Bosni in Hercegovini ne bodo upravičeni do sodelovanja v postopkih dodeljevanja, ki še niso bili zaključeni takrat, ko je začela veljati začasna prekinitev. Postopek dodeljevanja se šteje za zaključen, ko so bile na podlagi takega postopka prevzete pravne obveznosti. Začasna prekinitev ne vpliva na pravne obveznosti, sklenjene s pravnimi subjekti s sedežem v Bosni in Hercegovini pred začetkom veljavnosti začasne prekinite. Ta sporazum se še naprej uporablja za take pravne obveznosti. Ko Evropska unija prejme celotni znesek dolgovanega finančnega prispevka, o tem nemudoma uradno obvesti Bosno in Hercegovino. Začasna prekinitev se odpravi po navedenem uradnem obvestilu s takojšnjim učinkom veljavnosti. Kar zadeva datum odprave začasne prekinitve, so pravni subjekti Bosne in Hercegovine ponovno upravičeni do sodelovanja v postopkih dodeljevanja, začetih po navedenem datumu, ter v postopkih dodeljevanja, začetih pred navedenim datumom, katerih rok za oddajo predlogov še ni potekel. 6. Katera koli pogodbenica lahko ta sporazum kadar koli odpove s pisnim uradnim obvestilom o nameri, da ga želi odpovedati. Odpoved začne veljati tri koledarske mesece po datumu, ko naslovnik prejme uradno obvestilo. Datum začetka veljavnosti odpovedi je datum odpovedi za namene tega sporazuma. 7. Kadar se ta sporazum preneha začasno uporabljati v skladu z odstavkom 4 tega člena ali zanj velja odpoved v skladu z odstavkom 6 tega člena, se pogodbenici dogovorita, da: (a) se bodo projekti, ukrepi, dejavnosti ali njihovi deli, v zvezi s katerimi so bile sklenjene pravne obveznosti med začasno uporabo in/ali po začetku veljavnosti tega sporazuma ter pred prenehanjem veljavnosti ali odpovedjo tega sporazuma, nadaljevali in zaključili v skladu s pogoji iz tega sporazuma; (b) je treba letni finančni prispevek iz leta N, v katerem se ta sporazum preneha začasno uporabljati ali zanj velja odpoved, plačati v celoti v skladu s členom 3. Operativni prispevki za leto N se prilagodijo v skladu s členom 3(8) in popravijo v skladu s členom 4 tega sporazuma. Pristojbina za udeležbo, plačana za leto N, ne bo prilagojena ali popravljena; ter (c) se po letu, v katerem se ta sporazum preneha začasno uporabljati ali zanj velja odpoved, začetni operativni prispevki, plačani za leta, v katerih se je uporabljal ta sporazum, prilagodijo v skladu s členom 3(8) in samodejno popravijo v skladu s členom 4 tega sporazuma. Pogodbenici s skupnim soglasjem uredita morebitne druge posledice odpovedi ali prenehanja začasne uporabe tega sporazuma. 8. Ta sporazum se lahko pisno spremeni le s skupnim soglasjem pogodbenic. Za začetek veljavnosti sprememb se uporablja postopek, ki se uporablja tudi za začetek veljavnosti tega sporazuma. 9. Priloge k temu sporazumu so njegov sestavni del. Ta sporazum je sestavljen v dveh izvodih v angleščini, bosanščini, hrvaščini in srbščini, pri čemer so vsa besedila enako verodostojna. Pri razlikah v razlagi prevlada angleško besedilo.

V Bruslju, 6. decembra 2021, in v Sarajevu, 22. decembra 2021. Za Komisijo, v imenu Evropske unije, Mariya GABRIEL komisarka za inovacije, raziskave, kulturo, izobraževanje in mlade Za Bosno in Hercegovino, Ankica GUDELJEVIĆ ministrica za civilne zadeve

(1) UL L 192, 22.7.2005, str. 9.

(2) Ta sporazum pomeni in ima enake pravne učinke kot Memorandum o soglasju, naveden v Okvirnem sporazumu med Evropsko skupnostjo in Bosno in Hercegovino o splošnih načelih za sodelovanje Bosne in Hercegovine v programih Skupnosti.

(3) Uredba (EU) 2021/695 Evropskega parlamenta in Sveta z dne 28. aprila 2021 o vzpostavitvi okvirnega programa za raziskave in inovacije Obzorje Evropa, določitvi pravil za sodelovanje in razširjanje rezultatov ter razveljavitvi uredb (EU) št. 1290/2013 in (EU) št. 1291/2013 (UL L 170, 12.5.2021, str. 1).

(4) Sklep Sveta (EU) 2021/764 z dne 10. maja 2021 o vzpostavitvi Posebnega programa za izvajanje okvirnega programa za raziskave in inovacije Obzorje Evropa ter razveljavitvi Sklepa 2013/743/EU (UL L 167 I, 12.5.2021, str. 1).

(5) Uredba (EU) 2021/819 Evropskega parlamenta in Sveta z dne 20. maja 2021 o Evropskem inštitutu za inovacije in tehnologijo (prenovitev) (UL L 189, 28.5.2021, str. 61).

(6) Sklep (EU) 2021/820 Evropskega parlamenta in Sveta z dne 20. maja 2021 o strateškem inovacijskem programu Evropskega inštituta za inovacije in tehnologijo (EIT) za obdobje 2021–2027: spodbujanje talentov in zmogljivosti Evrope za inovacije ter razveljavitvi Sklepa št. 1312/2013/EU (UL L 189, 28.5.2021, str. 91).

(7) Pravni subjekti pomenijo katero koli fizično ali pravno osebo v skladu s členom 2, točka 16, programa Obzorje Evropa. Izraz pravni subjekti se ne nanaša neposredno ali posredno na dva subjekta, ki sestavljata Bosno in Hercegovino: Federacija Bosna in Hercegovina in Republika Srpska.

(8) Omejevalni ukrepi EU so sprejeti v skladu s členom 29 Pogodbe o Evropski uniji ali členom 215 Pogodbe o delovanju Evropske unije.

(9) Uredba Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (UL L 206, 8.8.2009, str. 1).

(10) Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).

(11) To zlasti vključuje sredstva iz Instrumenta Evropske unije za okrevanje, vzpostavljenega z Uredbo Sveta (EU) 2020/2094 z dne 14. decembra 2020 o vzpostavitvi Instrumenta Evropske unije za okrevanje v podporo okrevanju po krizi zaradi COVID-19 (UL L 433 I, 22.12.2020, str. 23).

(12) UL L 433 I, 22.12.2020, str. 23.